ועדת הכספים, כנסת 20, פרוטוקול מספר 695, 2017-05-08 13:20

משה גפני: אני מתכבד לפתוח את ישיבת ועדת הכספים.

משה גפני: הנושא בו אנחנו דנים הוא דיווח בהתאם לסעיף 24א לחוק הפיקוח על שירותים פיננסיים (קופות גמל), התשס"ה-2005 ולתקנות הפיקוח על שירותים פיננסיים (קופות גמל) (איסוף גישה ובקרה בעת איחוד חשבונות) (הוראת שעה), התשע"ז-2016.

משה גפני: אנחנו העברנו את החוק הזה של החשבונות הרדומים.

משה גפני: אתם מסרתם דיווח ואני מבקש, אם אתה יכול, למסור דיווח לוועדה.

משה גפני: הועלו חששות, גם של החברות וגם שלנו.

משה גפני: אתה יכול להגיד לי על כמה חברות מדובר שמאחדים חשבונות?

<הראל שרעבי: רשות שוק ההון.

<הראל שרעבי: בהתאם לחקיקה שהועברה בוועדה, אנחנו העברנו דיווח בסוף מרץ לוועדה בכתב על התהליך.

<הראל שרעבי: אני אתאר באיזה אופן עובד התהליך.

<הראל שרעבי: אני מזכיר שהחקיקה מורכבת משני תהליכים כאשר האחד הוא טיפול במלאי החשבונות הלא פעילים שקיימים במשק בנקודת הזמן הנתונה, והדבר השני הוא מניעת היווצרותם של חשבונות לא פעילים בעתיד.

<הראל שרעבי: במסגרת הטיפול במלאי, קבעה החקיקה שהממונה תקבל את המידע על העמיתים הפעילים והלא פעילים שיש בקרנות הפנסיה החדשות ותבוצע הצלבה בין הנתונים.

<הראל שרעבי: בהתאם להצלבה תועבר לכל קרן רשימת העמיתים אצלה שהיא אמורה למשך מהקרנות בהם אותם עמיתים הם עמיתים לא פעילים.

<הראל שרעבי: בהתאם להוראות שלנו התהליך הזה של ניוד החשבונות הלא פעילים לחשבונות הפעילים, נעשה למעשה בעשר מנות, כי לא רצינו להעמיס על השוק בפעולה אחת כאשר מדובר גם בהמון כסף וגם בהמון מידע שקורה בו זמנית.

<הראל שרעבי: זה לא בריא גם לשוק ההון, זה גם לא בריא מבחינה מערכתית ולכן בחרנו לפצל את זה לעשר מנות כאשר המנות הראשונות היו קטנות יותר כדי לתת למערכת להשתפשף עם כמות קטנה יותר ולאט לאט הכמות בתוך המנות האלה הולכת וגדלה.

<הראל שרעבי: המנה האחרונה אמורה להסתיים בספטמבר 2017 כאשר כרגע נכון להיום אנחנו למעשה כבר עומדים אחרי חמש מנות שעברו.

<הראל שרעבי: מבחינת מספרים, בדיווח שהעברנו לוועדה העברנו דיווח על ארבע מנות כי זה היה לפני כמעט חודש וחצי, אבל נכון להיום כבר עברה מנה נוספת.

<הראל שרעבי: נכון להיום אנחנו עומדים על כמות חשבונות של כ-220 אלף חשבונות בסכום של כמעט שלושה מיליארד שקלים, 2 מיליארד ו-750 מיליון.

<הראל שרעבי: במסגרת ההליך הזה אנחנו מבצעים בקרות בקרנות גם כדי לראות שהקרנות אכן פועלים בהתאם לחוק, מעבירות את מי שצריך להעביר ולא מעבירות את מי שלא צריך להעביר.

<הראל שרעבי: הדבר השני.

<הראל שרעבי: אנחנו מבצעים בקרות כדי לראות שכסף שיוצא מקרן אחת אכן מגיע לקרן השנייה.

<הראל שרעבי: בסך הכול גם מהפידבקים שאנחנו מקבלים מהחברות לגבי התהליך, גם מהביקורות שלנו, נכון לנקודת הזמן הזאת הדברים נראים בסדר והעסק עובד כמו שצריך.

משה גפני: יש כאן מישהו מהחברות?

<גיל סלומון: סמנכ"ל איגוד חברות הביטוח.

<גיל סלומון: זה נושא שאנחנו הבענו את הדאגה שלנו.

משה גפני: נכון.

משה גפני: לכן אני מקיים את הדיון הזה.

<גיל סלומון: אנחנו העלינו את דאגתנו לגבי הסיפור של החשבונות והנושא הזה מגיע לפתרון שעל פניו הוא נשמע סביר ואנחנו יכולים לעמוד בו.

משה גפני: אני מודה לכם על הצורה הזאת.

משה גפני: אנחנו מאוד חששנו ברגע שנחקק החוק הזה ממה שהעלון חברות הביטוח.

משה גפני: אנחנו פחדנו גם מהעניין של העברות מידע וכל מה שנלווה לזה כי ברגע שאתה עוסק בחשבונות מהסוג הזה, יש חשש של העברת מידע שאני לא אוהב.

משה גפני: אני חושב שבמשטר דמוקרטי, העברת מידע היא דבר פסול.

משה גפני: לכן גם כאשר יש חקיקה בעניין הזה, אני מאוד זהיר.

משה גפני: יש חוקים שהיו כאן על העברת מידע שבכלל לא העברתי אותם.

משה גפני: אני שמח שזאת התוצאה, שהתוצאה היא שאתם עושים את זה בזהירות ועושים את זה באופן כזה שאין את החשש של חברות הביטוח כפי שהועלה כאשר נחקק החוק הזה.

משה גפני: אני משבח את אגף שוק ההון בנושא הזה.

משה גפני: אני מודה לך על המידע שמסרת לנו ואני מודה לכם.

מיקי לוי: פנו אלי כמה עמותות של חולי סרטן שאנחנו צריכים לעזור להם.

מיקי לוי: אין להם הכרה בסעיף 46.

מיקי לוי: אני מבקש שתינתן הוראה למנכ"ל האוצר.

משה גפני: אבל זה לא קשור אליהם.

מיקי לוי: שתינתן הוראה למנהל רשות המסים להביא לכאן את כל הרשימה שיש לו.

מיקי לוי: זה מה שאני מבקש מהוועדה.

משה גפני: טוב, אבל זה לא הם.

משה גפני: בסדר.

משה גפני: תן לי אחר הצהרים את הפרטים היותר מדויקים ואני עצמי אטפל בזה.

מיקי לוי: תודה, אדוני.

מיקי לוי: תודה רבה.

משה גפני: אני מודה לכם.

משה גפני: תודה רבה.

משה גפני: הישיבה נעולה.